10 vjet nga shpallja e suksesit në Irak
Refugjatët irakianë vazhdojnë të vijnë në Shtetet e Bashkuara një dekadë pasi presidenti Bush deklaroi përfundimin e operacioneve të luftimit
Pankarta me fjalët “Misioni u krye” në aeroplan-mbajtësen e marinës amerikane Abraham Lincoln kontribuoi në përcjelljen e mesazhit të suksesit tek amerikanët, më pak se dy muaj pas ndërhyrjes në Irak. Por kjo ndjesi u zhduk menjëherë, ndërsa viktimat mes radhëve të amerikanëve dhe aleatëve u rritën në kryengritjen pas ndërhyrjes që e çoi Irakun në prag të një lufte civile: Më 31 tetor 2010, Mohanad Kedage ishte një nga qindra besimtarët e krishterë të pranishëm në një meshë në Kishën “Zonja jonë e Shpëtimit”, kur terroristët hynë me forcë në Kishën Katolike. 58 vetë humbën jetën në këtë sulm, përfshirë disa nga anëtarët e familjes se Kedages. Ndjesia e sigurisë u zhduk për të. Kedage vendosi të largohej nga Iraku me familjen e tij, pas sulmit të kishës. Ai u vendos në Miçigan dhe që në atë kohë ka hasur vështirësi për të siguruar jetesën. Mediha Tariq është koordinatore e programit për Qendrën për Shërbime Ekonomike dhe Sociale të Komunitetit Arab në Miçigan. Pasiguria e vazhdueshme në Irak ka rritur në mënyrë dramatike numrin e refugjatëve në Miçiganin juglindor, ku ndodhet komuniteti më i madh madh arabo-amerikan në Shtetet e Bashkuara. Tariq thotë se përveç lëndimeve fizike dhe sëmundjeve, gjysma e të gjithë refugjatëve irakianë vuan nga çrregullimi i stresit post-traumatik dhe të paktën një e katërta vuan nga depresioni i thellë. Mohanad Kedage ende po punon për të marrë veten ndërsa përpiqet të sigurojë jetesën në Shtetet e Bashkuara. Një shtëpi e dytë ku përparësia e tij kryesore është një e ardhme më e mirë për fëmijët e tij.